Omnibus in christo viventibus notum fieri volumus tam presentibus quam eorum posteris quod domnus tertius Hugo, ecclesiæ nostræ episcopus, pro salute animæ suæ et antecessorum donavit nobis canonicis sancti Cyrici, ecclesiam in honore sanctorum confessorum Lupi et Geldardi consecratam, laudante Girbaldo milite de Marziaco atque volente et nepotibus suis Malguino scilicet et Girbaldo laudantibus atque volentibus qui de domno Seguino milite eam habere videbantur. Sed posmodum idem Seguinus inde nobis calumpniam intulit, quam postea precibus domni Willelmi comitis et nostris pulsatus, in capitulo sancti Cyrici bono corde et bona voluntate absque ullo retentu dimisit et quod Girbaldus et nepotes ejus fecerant, laudavit atque concessit nonas Martii, feria VI tali videlicet ratione, quatinus in ea juxta dispositionem nostram, prout libitum nobis fuerit deinceps et in perpetuum absque ulla calumpnia faciamus. Nos vero postmodum existente Widone, nostro presule, predicti Hugonis successore, communi consilio et omnium decreto dedimus eam et concessimus ecclesiæ sancti Laurentii de abbatia sanctique Hilarii, per manum domni Dongionis, primi abbatis ejusdem loci, quatinus ipse deinceps clericos inibi juxta regularem institutionem Deo servire faciat. Decrevimus etiam in generali capitulo et constituimus, ut si cui canonicorum nostrorum, sive alicui alio dederit Deus ibi manendi voluntatem, per licentiam nostram ibi maneat, et Deo et ecclesiæ serviat, et prebendam quam apud nos habet integram simili modo habeat, et septimanam quam ecclesiæ notræ debet, quilibet de confratribus inibi morantibus tempore suo faciat. Prebendam quoque quam in monasterio sanctæ Mariæ pro mortuo canonico nostro per XXX dies habemus et in anniversariis diebus canonicorum, si nos in refectorio manducaverimus, victum mortui qui ad eum diem pertinet, predictæ ecclesiæ servitoribus donamus similiter et concedimus. Item subsequenti tempore IIII nonas maii, feria VI, cum domnus Herveus, noster episcopus, vir per omnia magnificus, in generali capitulo nostro resideret et domnus Dongius, predictus abbas pariter adesset, laudavit atque bona voluntate concessit una cum omnibus nobis canonicis, si quis canonicorum nostrorum obiret, quatinus predictœ ecclesiæ servitores prebendam mortui canonici usque ad anniversarium depositionis ejus diem ex integro in perpetuum haberent, et ipsi pro anima defuncti tempore congruo missam celebrarent. Predictus autem Girbaldus cum nepotibus suis, atque domnus Seguinus concedunt eidem ecclesiæ quidquid de beneficiis ad eam pertinentibus servitores ejus quolibet modo acquirere potuerint. Hiis autem omnibus ita peractis, ne lateret posteros donatio eorum, notitiam hanc inde fieri jusserunt, factamque firmaverunt, et alios firmare fecerunt. Hæc autem carta scripta cst nonis Maii, feria VI, indictione VIII anno Domini M C. secundum Dyonisium, regnante Philippo rege Franchorum. Raginerius cancellarius dictavit. S. Hervei presulis. S. Petri decani. S. Matthei archidiaconi. S. Hugonis presbyteri. S. Rodulfi capellani. S. Girberti diaconi.